รับทวงหนี้ไม่เฟื่องแม้คนว่างงานพุ่ง
บริษัทตามหนี้ไม่หวั่น คนตกงานอาจเป็นหนี้เสีย เผยกลุ่มค่าจ้างขั้นต่ำวันละ 300 บาท ไม่ถือบัตรเครดิต
8 ม.ค. 2556

บริษัทตามหนี้ไม่หวั่น คนตกงานอาจเป็นหนี้เสีย เผยกลุ่มค่าจ้างขั้นต่ำวันละ 300 บาท ไม่ถือบัตรเครดิต 
นายประชา ชัยสุวรรณ ประธานชมรมผู้ติดตามหนี้ที่เป็นธรรม และกรรมการผู้จัดการ บริษัท เชษฎ์คอลเลคชั่น แมนเนจเมนท์ ซึ่งดำเนินธุรกิจติดตามหนี้ กล่าวว่า นโยบายขึ้นค่าแรงงานขั้นต่ำ 300 บาทต่อวัน แม้ว่าจะมีโรงงานขนาดเล็ก (เอสเอ็มอี) หลายแห่งปิดกิจการ แต่ไม่กระทบกับธุรกิจติดตามหนี้เนื่องจากกลุ่มพนักงานโรงงานเอสเอ็มอีส่วนใหญ่ไม่มีบัตรเครดิต และไม่ได้ใช้สินเชื่อส่วนบุคคลของธนาคารพาณิชย์ 
อย่างไรก็ตาม มองว่าการขึ้นค่าแรงงาน 300 บาท และปรับเงินเดือนปริญญาตรีขั้นต่ำ 1.5 หมื่นบาท ทำให้กลุ่มพนักงานเงินเดือน และพนักงานในโรงงานขนาดใหญ่ มีรายได้เพิ่มขึ้น และมีกำลังที่จะชำระหนี้มากขึ้นซึ่งส่งผลดีกับธุรกิจติดตามหนี้ ทั้งนี้ส่วนใหญ่พอร์ตลูกค้าที่บริษัทติดตามหนี้นี้อยู่นั้นอัตราเงินเกิน 1.5 หมื่นบาท
“รัฐบาลไม่ควรที่จะชี้นำราคาค่าแรงงานขั้นต่ำ ปล่อยให้เป็นตามกลไกเสรี เพราะหากแรงงานขาดแคลน ผู้ประกอบการจะปรับขึ้นค่าจ้างแรงงานเอง และการกำหนดค่าจ้างขั้นต่ำจะเป็นกำหนดเพดานค่าแรงงานไว้ ซึ่งแรงงานบางอย่างอัตราค่าจ้างแรงงานอาจจะอยู่ที่ 400500 บาท แต่นายจ้างอ้างนโยบายรัฐบาลจ่ายค่าแรงงาน 300 บาทก็ได้” นายประชัย กล่าว
นายประชา กล่าวว่า ในปีนี้คาดว่าธุรกิจติดตามหนี้จะมีอัตราการเติบโตไม่ต่ำกว่า 20% เนื่องจากที่ผ่านมาสถาบันการเงินมีการแข่งขันการปล่อยสินเชื่อรายย่อยมาก ซึ่งตามปกติก็จะต้องมีปัญหาการค้างชำระบ้าง 45% 
“ลูกหนี้รายย่อยใช้ต้นทุนทวงถามหนี้สูง ส่วนใหญ่สถาบันการเงินจะว่าจ้างบริษัทติดตามหนี้ในการติดตามทวงถาม ซึ่งจะมีประสบการณ์และมีต้นทุนการดำเนินงานที่ต่ำกว่าที่ธนาคารพาณิชย์จะติดตามหนี้เอง” นายประชา กล่าว